«Välisministeerium kutsus pärast Tuomioja kommentaare välja Soome suursaadiku, et vahetada mõtteid käimasoleva arutelu üle Euroopa Liidus ja arutada Eesti ja Soome vaheliste lähedaste suhete arengut,» ütles välisministeeriumi pressiesindaja Postimehele.

Eesti diplomaadid märkisid kohtumisel, et Tuomioja kriitika Eesti suhtes on põhjendamatu ning see kahjustab keskendumast tõelisele probleemile, mida põhjustab Venemaa intensiivistuv propaganda lääneriikide suunal.

BNS vahendas täna õhtul Soome rootsikeelset ajalehte Hufvudstadsbladet, mille andmetel käis täna Eesti suursaadik Soomes Margus Laidre samal teemal täna rääkimas välisminister Erkki Tuomiojaga.

Soome välisminister Erkki Tuomioja ütles eile Soome rootsikeelsele ajalehele Hufvudstadsbladet kommentaariks Eesti, Leedu, Taani ja Suurbritannia välisministri kirjale Vene propaganda teemal, et ta ei soovi Euroopa Liidu raha kulutamist ühise propaganda tegemiseks.

Tuomioja sõnul on nelja välisministri reageering vastus tõsiasjale, et Balti riigid on tema meelest ärganud liiga hilja ja pole oma elanikele pakkunud venekeelseid uudistesaateid.

«See kõlab kokku selle natsionalistliku (rahvusliku) poliitikaga, mida Balti riigid on ajanud ja misläbi pole uudiseid vene keeles edastatud. Meie oleme Soomes läinud teistsugust teed pidi,» rääkis ta, viidates YLE venekeelsetele uudistele.

Tegelikult on Eestis venekeelsed uudised olemas nii Postimehe venekeelsetes portaalides ja paberväljaannetes, kui rahvusringhäälingu raadio- ja teleprogrammides.

Välisminister Keit Pentus-Rosimannuse sõnul olid Soome välisministri Erkki Tuomioja väljaütlemised Vene propaganda teemal erakordselt ebaõnnestunud ja tegelikku olukorda mittearvestavad.

«Me ei saa jätta reageerimata Venemaa järjest suurenevale propagandale, mis sisaldab sulaselgeid valesid. EL peaks Venemaa propagandale ühiselt vastu seisma ning selle ettepaneku olemegi koos Taani, Suurbritannia ja Leeduga teinud,» ütles Pentus-Rosimannus.

Välisminister Keit Pentus-Rosimannus esitab koos Leedu, Taani ja Suurbritannia välisministriga Euroopa Liidu välispoliitika kõrgele esindajale Federica Mogherinile ühiskirja, tehes ettepaneku töötada välja tegevuskava Vene propagandale vastuseismiseks.